Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 51/12/1103	Bratislava III, 22.8.2013
EEČ : 2-10-148-2013

U Z N E S E N I E

Trestná vec:	obvinený XXXXX  
Prečin:	Ohrozenie pod vplyvom návykovej látky podľa § 289 odsek 2 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bratislava III
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava III zo dňa 22.3.2012, spisová značka 1 Pv 51/12/1103, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa XXXXX v čase o XXXXX hod. v Bratisalve, na ul. Cesta na Kamzík viedol osobné motorové vozidlo XXXXX, tmavomodrej farby, EČV: XXXXX, pričom bol zastavený a kontrolovaný policajnou hliadkou pohotovostnej motorizovanej jednotky Krajského riaditeľstva PZ Bratislava a vyzvaný, aby sa podrobil lekárskemu vyšetreniu za účelom odberu krvi alebo iného biologického materiálu na zistenie prítomnosti návykovej látky a to z dôvodu podozrenia z požitia návykovej látky, avšak po prevoze obvineného do FNsP na Kramároch pred službukonajúceho lekára XXXXX sa odmietol obvinený podrobiť odberu krvi alebo iného biologického materiálu na zistenie prítomnosti návykovej látky čo potvrdil svojím podpisom v lekárskej správe

Uznesením prokurátora Okresnej prokuratúry Bratislava III zo dňa 22.3.2012, spisová značka 1 Pv 51/12/1103, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátora Okresnej prokuratúry Bratislava III, sp. zn. 1Pv 51/12 - 4 zo dňa 22.03.2012,  právoplatným  dňa 02.04.2012  bolo  podmienečne   zastavené  trestné stíhanie voči  obvinenému  XXXXX pre prečin ohrozovanie pod vplyvom návykovej látky podľa § 289 ods. 2 Trestného zákona, na tom skutkom základe, ako je uvedené vo výrokovej časti tohto uznesenia. 

      Uznesenie nadobudlo právoplatnosť dňa 02.04.2012, pričom uvedeným dňom začala plynúť obvinenému skúšobná doba, ktorá uplynula dňa 02.04.2013. Po jej uplynutí boli na obvineného vyžiadané správy a posudky za účelom rozhodnutia vo veci, z ktorých vyplynuli nasledovné skutočnosti.
      Šetrením polície neboli o menovanom zistené žiadne negatívne skutočnosti, z  odpisu z registra trestov Slovenskej republiky vyplýva, že menovaný nespáchal v skúšobnej dobe žiadny ďalší trestný čin ani priestupok a viedol riadny život.
      
      Podľa § 217 ods. 1, ods. 4  Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 
Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e). 
      V zmysle § 9 ods. 1 písm. e) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.
  
      Z vyššie uvedených skutočností vyplýva, že obvinený splnil všetky podmienky  pre  rozhodnutie o jeho osvedčení sa. V skúšobnej dobe nespáchal žiadny trestný čin ani priestupok, je riadne zamestnaný,  a možno teda konštatovať, že viedol počas skúšobnej doby život riadneho občana.
 
      Vzhľadom na tieto skutočnosti som rozhodol, že sa obvinený XXXXX osvedčil v skúšobnej dobe podmienečného zastavenia trestného stíhania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Hudec
prokurátor